
Θάνατος γυναίκας στην Ακράτα – Εκδήλωση πυρκαγιάς σε λιμάνι του Πλατύγιαλου – Παροχή συνδρομής σε λέμβο στη Ζάκυνθο – Σύλληψη αλλοδαπού στη Ζάκυνθο – Εντοπισμός 34 αλλοδαπών στη Γαύδο

Τις μεσημβρινές ώρες χθες, ενημερώθηκε η Λιμενική Αρχή του Αιγίου ότι 81χρονη ημεδαπή ανασύρθηκε χωρίς τις αισθήσεις της, από την παραλία της Ακράτας. Στην 81χρονη, αρχικά παρασχέθηκαν οι πρώτες βοήθειες από τον ναυαγοσώστη της παραλίας και στη συνέχεια διακομίστηκε με ασθενοφόρο όχημα του ΕΚΑΒ στο Κέντρο Υγείας Ακράτας, όπου διαπιστώθηκε ο θάνατός της. Από το Γ’ Λιμενικό Τμήμα Αιγίου του Κεντρικού Λιμεναρχείου Πάτρας, που διενεργεί την προανάκριση, παραγγέλθηκε η διενέργεια νεκροψίας – νεκροτομής στο Πανεπιστημιακό Γενικό Νοσοκομείο Πατρών.

*****

Τις μεσημβρινές ώρες χθες, ενημερώθηκε η Λιμενική Αρχή του Πλατύγιαλου για εκδήλωση πυρκαγιάς εντός του ιδιωτικού λιμένα Πλατύγιαλου. Συγκεκριμένα, εκδηλώθηκε φωτιά σε μηχάνημα φορτοεκφόρτωσης που εκτελούσε εργασίες σε φορτηγό (Φ/Γ) πλοίο σημαίας Μάλτας, η οποία κατασβέστηκε από το πλήρωμα του πλοίου. Από το Β’ Λιμενικό Τμήμα Πλατυγιαλού του Λιμεναρχείου Μεσολογγίου, που διενεργεί την προανάκριση, απαγορεύτηκε ο απόπλους του Φ/Γ μέχρι την προσκόμιση βεβαιωτικού αποκατάστασης της ζημιάς και διατήρησης κλάσης από τον αρμόδιο νηογνώμονα. Από το συμβάν δεν υπήρξε τραυματισμός και δεν παρατηρήθηκε θαλάσσια ρύπανση. 

*****

Τις μεσημβρινές ώρες χθες, ενημερώθηκε η Λιμενική Αρχή της Ζακύνθου για σκάφος σε δυσχερή θέση, λόγω μηχανικής βλάβης, στη θαλάσσια περιοχή του κόλπου Λαχανά. Στο σημείο έσπευσαν Περιπολικό όχημα Λ.Σ.-ΕΛ.ΑΚΤ., καθώς και οι λέμβοι «ΙΟΝΙΟ ΜΑΡΕ 4» ΤΖ 855 και «ΑΓΙΟΣ ΕΦΡΑΙΜ» Σ.Σ. 3266, οι οποίες εντόπισαν το σκάφος με τους πέντε αλλοδαπούς (υπήκοος Μεγάλης Βρετανίας) επιβαίνοντες καλά στην υγεία τους. Το σκάφος κατέπλευσε αυτοδύναμα στον λιμενίσκο του Άγιου Σώστη Ζακύνθου, όπου προσέδεσε με ασφάλεια. 

*****

Τις μεσημβρινές ώρες χθες, συνελήφθη από στελέχη της Λιμενικής Αρχής της Ζακύνθου, 42χρονος χειριστής εκμισθούμενου σκάφους, για παράβαση του άρθρου 235 παρ. Η του Ν.Δ. 187/73 (υπεράριθμοι επιβάτες). Συγκεκριμένα, κατά τη διενέργεια ελέγχου από το πλήρωμα Περιπολικού σκάφους Λ.Σ.-ΕΛ.ΑΚΤ., διαπιστώθηκε ότι το εν λόγω σκάφος διενεργούσε πλου με 16 επιβαίνοντες, αντί του μέγιστου επιτρεπόμενου αριθμού των 10, σύμφωνα με την άδεια εκτέλεσης πλόων. Από το Λιμεναρχείο Ζακύνθου, που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων.

*****

Τις πρωινές ώρες χθες, ενημερώθηκε η Λιμενική Αρχή της Παλαιόχωρας για την ύπαρξη λέμβου με αλλοδαπούς επιβαίνοντες στη θαλάσσια περιοχή Καμάρες Γαύδου. Στο σημείο μετέβη σκάφος της δύναμης FRONTEX, το οποίο εντόπισε και περισυνέλεξε 34 αλλοδαπούς (όλοι άντρες), οι οποίοι στη συνέχεια μετεπιβιβάστηκαν σε έτερο σκάφος FRONTEX και μεταφέρθηκαν με ασφάλεια στο λιμάνι της Σούδας. Ακολούθως, οι διασωθέντες μεταφέρθηκαν σε προσωρινό χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων, ενώ η λέμβος μεταφοράς κατασχέθηκε. 

